
Text rozhodnutia
Súd: Krajský súd Prešov Spisová značka: 10CoE/43/2016 Identifikačné číslo súdneho spisu: 8714207907 Dátum vydania rozhodnutia: 21. 06. 2016 Meno a priezvisko sudcu, VSÚ: JUDr. Marek Kohút ECLI: ECLI:SK:KSPO:2016:8714207907.1 Uznesenie Krajský súd v Prešove v exekučnej veci oprávneného: POHOTOVOSŤ, s.r.o., Pribinova 25, 811 09 Bratislava, IČO: 35 807 598, zastúpeného Advocate, s.r.o., advokátska kancelária, Pribinova 25, 811 09 Bratislava, proti povinnému: G. H., nar. XX.XX.XXXX, bytom E., O. XXX/XX, o vymoženie príslušenstva pohľadávky, o odvolaní oprávneného proti uzneseniu Okresného súdu Poprad č.k. 15Er/456/2014-18 zo dňa 13.3.2015, jednomyseľne takto r o z h o d o l : Ruší uznesenie súdu prvého stupňa a vec mu vracia na ďalšie konanie. o d ô v o d n e n i e : Súd prvého stupňa napadnutým uznesením zamietol žiadosť súdneho exekútora G.. Z. U., E.. o udelenie poverenia na vykonanie exekúcie v tejto veci. Proti tomuto uzneseniu podal včas odvolanie oprávnený a navrhol zrušiť toto rozhodnutie a vec vrátiť súdu prvého stupňa na ďalšie konanie. Odvolací súd preskúmal vec v zmysle § 212 ods. 1, 3 O.s.p. a dospel k záveru, že napadnuté uznesenie súdu prvého je treba zrušiť podľa § 221 ods. 1 písm. f) a písm. h) O.s.p.. Podľa § 212 ods. 3 O.s.p. na vady konania pred súdom prvého stupňa prihliada odvolací súd len ak mali za následok nesprávne rozhodnutie vo veci. Odvolací súd na základe preskúmania obsahu spisu dospel k záveru, že takouto vadou konania, ktorá mala za následok nesprávne rozhodnutie vo veci je skutočnosť, že súdny exekútor pri podaní žiadosti o udelenie poverenia na vykonanie exekúcie oznámil podľa § 30 ods. 3 Exekučného poriadku skutočnosti, pre ktoré môže byť vylúčený z vykonávania exekúcie. Súd prvého stupňa bez toho, aby o tom rozhodol v zmysle § 30 ods. 7 Exekučného poriadku, napadnutým uznesením exekučné konanie zastavil. Odvolací súd v tejto v súvislosti poukazuje na to, že podľa § 30 ods. 3 Exekučného poriadku, len čo sa exekútor dozvie o skutočnostiach, pre ktoré je vylúčený, oznámi to bezodkladne súdu, pričom do rozhodnutia podľa ods. 7 môže exekútor v konaní robiť len také úkony, ktoré nepripúšťajú odklad. Podľa § 30 ods. 7 Exekučného poriadku, exekútor predloží vec na rozhodnutie súdu o námietke bez zbytočného odkladu a o tom, či je exekútor vylúčený rozhodne súd do 10 dní od predloženia veci. Podľa § 30 ods. 11 Exekučného poriadku, ak súd vylučuje exekútora z vykonávania exekúcie, v exekúcii pokračuje ten exekútor, ktorého navrhne oprávnený a ktorého vykonaním tejto exekúcie poverí súd. Bez rozhodnutia podľa § 30 ods. 7 Exekučného poriadku došlo k tomu, že o trovách exekučného konania súd rozhodoval v prípade exekútora, ktorý mal byť prípadne vylúčený z vykonávania exekúcie, čo je v rozpore s vyššie uvedenými ustanoveniami Exekučného poriadku. Úlohou súdu prvého stupňa bolo teda rozhodnúť podľa § 30 ods. 7 Exekučného poriadku a potom zvoliť postup v zmysle § 30 ods. 11 Exekučného poriadku alebo potom rozhodnúť podľa § 44 ods. 1 o žiadosti pôvodného súdneho exekútora o udelení poverenia na vykonanie exekúcie. Bez takéhoto rozhodnutia je rozhodnutie o zastavení exekučného konania predčasné. Z uvedených dôvodov odvolací súd preto musel zrušiť uznesenie súdu prvého stupňa a vec mu vrátiť na ďalšie konanie. Poučenie: Proti tomuto uzneseniu odvolanie nie je prípustné.

